PAE ปรับแผนเพิ่มทุน ยกเลิกขาย PP หันมาจัดสรรให้ผู้ถือหุ้นเดิม
PAE ปรับแผนเพิ่มทุน ยกเลิกขาย PP-ยกเลิกออกและเสนอขาย PAE-W2 เปลี่ยนมาจัดสรรผู้ถือหุ้นเดิมจำนวนไม่เกิน 6.93 พันล้านหุ้น อัตราส่วน 1:2.5 ที่ราคา 0.15 บ./หุ้น - รองรับการปรับสิทธิ PAE-W1 จำนวนไม่เกิน 870 ล้านหุ้น
1 ต.ค. 2558

นายรัฐชัย ภิชยภูมิ กรรมการบริหาร  บริษัท พีเออี (ประเทศไทย) จำกัด (มหาชน) หรือ PAE เปิดเผยว่า ที่ประชุมคณะกรรมการบริษัท วันที่ 30 กันยายน 2558 ได้มีมติอนุมัติให้ยกเลิกแผนการจัดสรรหุ้นสามัญเพิ่มทุนรวมจำนวนทั้งสิ้น 2,320,000,000 หุ้น  แบ่งออกเป็นจำนวน 1,000,000,000 หุ้นที่ออกเสนอขายให้แก่บุคคลในวงจำกัด (Private Placement) จำนวน 1,200,000,000 หุ้นที่รองรับการใช้สิทธิของใบสำคัญแสดงสิทธิ PAE-W2 ที่เสนอขายให้แก่ผู้ถือหุ้นเดิมตามสัดส่วนการถือหุ้นโดยไม่คิดมูลค่า และจำนวน 120,000,000 หุ้นที่รองรับการปรับสิทธิของใบสำคัญแสดงสิทธิ PAE-W1
อีกทั้งยกเลิกการออกและเสนอขายใบสำคัญแสดงสิทธิ PAE-W2 จำนวน 1,200,000,000 หน่วย ให้แก่ผู้ถือหุ้นเดิมของบริษัทตามสัดส่วนการถือหุ้น โดยไม่คิดมูลค่า จากนั้นให้เพิ่มทุนจดทะเบียนของบริษัทจากจำนวน 4,134,192,138 บาท เป็น 11,931,044,548 บาท โดยการออกหุ้นสามัญเพิ่มทุนใหม่ 7,796,852,410 หุ้น มูลค่าที่ตราไว้หุ้นละ 1.00 บาท เพื่อออกเสนอขายให้แก่ผู้ถือหุ้นเดิม และรองรับการปรับสิทธิของใบสำคัญแสดงสิทธิ PAE-W1
โดยบริษัทจะจัดสรรหุ้นเพิ่มทุนดังกล่าวจำนวนไม่เกิน 6,926,852,410 หุ้น เพื่อเสนอขายให้แก่ผู้ถือหุ้นเดิมตามสัดส่วนการถือหุ้น โดยวิธีปิดสมุดทะเบียนพักการโอนหุ้นในวันที่ 15 ตุลาคม 2558 ในอัตราส่วน 1 หุ้นเดิม ต่อ 2.5 หุ้นใหม่ ในราคาเสนอขายหุ้นละ 0.15 บาท และจำนวนไม่เกิน 870,000,000 หุ้น เพื่อรองรับการปรับสิทธิของใบสำคัญแสดงสิทธิ ที่จะซื้อหุ้นสามัญของบริษัท ครั้งที่ 1 (PAE-W1)
ทั้งนี้เพื่อเพิ่มส่วนของผู้ถือหุ้นให้มีความแข็งแกร่งและแก้ปัญหาส่วนของผู้ถือหุ้นติดลบ ซึ่งอาจส่งผลให้หลักทรัพย์ของบริษัทเข้าข่ายอาจถูกเพิกถอนจากการเป็นหลักทรัพย์จดทะเบียน เพื่อชำระเงินกู้ยืมสถาบันการเงินและเจ้าหนี้การค้า ซึ่งเป็นการลดภาระต้นทุนทางการเงินและสร้างความน่าเชื่อถือทางการค้า
โดยจะใช้เงินในสัดส่วนประมาณ 30% ของเงินเพิ่มทุนที่ได้รับ และ เพื่อใช้เป็นเงินทุนหมุนเวียนในกิจการของบริษัทโดยจะใช้เงินในสัดส่วนประมาณ 30% ของเงินเพิ่มทุนที่ได้รับ อีกทั้งใช้ในการลงทุนเพื่อขยายธุรกิจเดิมและธุรกิจที่เกี่ยวเนื่องกับธุรกิจเดิมของบริษัท เพื่อใช้สำหรับการลงทุนในธุรกิจหรือกิจการใหม่ รวมถึงลงทุนในสินทรัพย์ที่มีศักยภาพในการสร้างผลตอบแทนที่ดีในการลงทุน